Broj: 711-I-1246-P-154/21-02-12

Zagreb, 9. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19., u daljnjem tekstu: ZSSI), **na zahtjev Gordane Pađen, pročelnice Upravnog odjela za poslove Župana i Županijske skupštine u Ličko-senjskoj županiji**,na 134. sjednici, održanoj 9. srpnja 2021., daje sljedeće

**OČITOVANJE**

1. N**ema zapreke, sukladno odredbama ZSSI-a,** **da bivši župani i gradonačelnici, nakon prestanka obnašanja nevedenih dužnosti, kao članovi županijske skupštine jedinice područne (regionalne) samouprave ostvaruju pravo na naknadu po održanoj sjednici, ukoliko u isto vrijeme ne koriste pravo na naknadu plaće nakon prestanka obnašanja dužnosti.**
2. **Sukladno odredbama ZSSI-a nema zapreke da izvršni direktor Hrvatskog nogometnog saveza prima naknadu za rad u Županijskoj skupštini jedinice područne (regionalne) samouprave, budući da izvršni direktor Hrvatskog nogometnog saveza nije funkcija na temelju koje bi se osoba koja ju obavlja smatrala dužnosnikom u smislu odredbi ZSSI-a.**

Obrazloženje

Zahtjev za očitovanjem podnijela je Gordana Pađen, pročelnica Upravnog odjela za poslove župana i Županijske skupštine Ličko-senjske županije, te je u knjigama ulazne pošte zahtjev zaprimljen 2. srpnja 2021. pod poslovnim brojem: 711-U-3274-P-154/21-01-5, povodom kojeg se vodi predmet broj P-154/21.

U zahtjevu se navodi da članovi Županijske skupštine ostvaruju pravo na naknadu po održanoj sjednici te se moli mišljenje Povjerenstva mogu li po prestanku dužnosti dosadašnji župan i gradonačelnici ostvariti pravo na navedenu naknadu. Također se traži mišljenje o tome ima li pravo na naknadu za rad u Županijskoj skupštini izvršni direktor Hrvatskog nogometnog saveza.

Člankom 3. ZSSI-a propisano je tko se smatra dužnosnikom u smislu navedenog Zakona, kao i na koje osobe se navedeni Zakon odgovarajući primjenjuje. Time je ujedno određen i djelokrug samog Povjerenstva.

Člankom 3. stavkom 1. podstavkom 38. ZSSI-a propisano je da su župani i njihovi zamjenici dužnosnici u smislu navedenog Zakona, dok je člankom 3. stavkom 1. podstavkom 39. ZSSI-a propisano da su gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a.

Člankom 7. ZSSI-a propisana su zabranjena djelovanja dužnosnika te je između ostalog podstavkom d) predmetnog članka ZSSI-a propisano da je dužnosnicima zabranjeno primiti dodatnu naknadu za poslove obnašanja javnih dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7. počinju danom stupanja na dužnost i traju dvanaest mjeseci od dana prestanka obnašanja dužnosti.

U odnosu na okolnost da je dužnosnik nakon prestanka obnašanja dužnosti župana ili gradonačelnika, izabran za člana Županijske skupštine, Povjerenstvo ističe kako nema zapreke u smislu odredbi ZSSI-a da bivši dužnosnik bude izabran za člana Županijske skupštine.

U odnosu na primanje naknade, Povjerenstvo ukazuje kako je člankom 4. stavkom 1. ZSSI-a propisano je da se plaćom dužnosnika u smislu navedenog Zakona smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 90.a stavkom 1. Zakona o lokalnoj i područnoj (regionalnoj) samoupravi („Narodne novine“, broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) propisano je da dužnosnik koji dužnost gradonačelnika ili župana obavlja profesionalno, za vrijeme profesionalnog obavljanja dužnosti ostvaruje pravo na plaću kao i druga prava iz rada, a vrijeme obavljanja dužnosti uračunava im se u staž osiguranja. Člankom 90.a stavkom 4. navedenog Zakona propisano je da navedene osobe koje su dužnost obavljale profesionalno posljednjih šest mjeseci prije prestanka obavljanja dužnosti, po prestanku profesionalnog obavljanja dužnosti ostvaruju prava na naknadu plaće i staž osiguranja za vrijeme od šest mjeseci po prestanku profesionalnog obavljanja dužnosti i to u visini prosječne plaće koja im je isplaćivana za vrijeme posljednjih 6 mjeseci prije prestanka profesionalnog obavljanja dužnosti.

Povjerenstvo ukazuje da naknada plaće, koju dužnosnik može ostvarivati nakon prestanka obnašanja dužnosti župana, odnosno gradonačelnika, proizlazi iz obnašanja navedene dužnosti i time smatra se plaćom u smislu članka 4. stavka 1. ZSSI-a.

Članovi županijskih skupština nisu dužnosnici u smislu odredbi članka 3. ZSSI-a, međutim i obavljanje dužnosti člana predstavničkog tijela jedinice lokalne, odnosno područne samouprave, u konkretnom slučaju obavljanje dužnosti člana Županijske skupštine, nedvojbeno predstavlja obavljanje druge javne dužnosti, stoga i naknada koja načelno pripada članovima predstavničkih tijela jedinica lokalne samouprave, predstavlja naknadu za poslove obnašanja javnih dužnosti.

Za one članove predstavničkog tijela u jedinici lokalne odnosno područne (regionalne) samouprave koji istovremeno već primaju plaću ili naknadu po osnovi obavljanja neke javne dužnosti iz članka 3. ZSSI-a, primitak naknade za obavljanje dužnosti člana predstavničkog tijela, u konkretnom slučaju člana Županijske skupštine, predstavljalo bi primanje dodatne naknade za poslove obnašanja javnih dužnosti u smislu članka 7. točke d) ZSSI-a.

S obzirom da na temelju članka 20. stavka 3. ZSSI-a, zabrane iz članka 7. istog Zakona, pa tako i zabrana primanja dodatne naknade za poslove obnašanja javnih dužnosti, obvezuju dužnosnike, kako za vrijeme obnašanja dužnosti, tako i u razdoblju od dvanaest mjeseci nakon prestanka obnašanja dužnosti, dužnosnici ne mogu istovremeno primati naknadu plaće nakon prestanka obnašanja dužnosti i naknadu za obnašanje javne dužnosti člana Županijske skupštine, odnosno može primati samo jednu od navedenih naknada.

U odnosu na pitanje može li izvršni direktor Hrvatskog nogometnog saveza primati naknadu za rad u Županijskoj skupštini jedinice područne (regionalne) samouprave, Povjerenstvo smatra da u odredbama ZSSI-a nema zapreke da izvršni direktor Hrvatskog nogometnog saveza prima naknadu za rad u Županijskoj skupštini jedinice područne samouprave, budući da je izvršni direktor Hrvatskog nogometnog saveza funkcija koja se ne smatra dužnosničkom u smislu odredbi članka 3. ZSSI-a.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljica, putem dostavljene e-mail adrese
2. Objava na internetskoj stranici Povjerenstva
3. Pismohrana